श्रीललितासहस्रनामस्तोत्रम्
॥ न्यासः ॥	
अस्य श्रीललितासहस्रनामस्तोत्रमाला मन्त्रस्य ।	
वशिन्यादिवाग्देवता ऋषयः ।	
अनुष्टुप् छन्दः ।	
श्रीललितापरमेश्वरी देवता ।	
श्रीमद्वाग्भवकूटेति बीजम् ।	
मध्यकूटेति शक्तिः ।	
शक्तिकूटेति कीलकम् ।	
श्रीललितामहात्रिपुरसुन्दरीप्रसादसिद्धिद्वारा	
चिन्तितफलावाप्त्यर्थे जपे विनियोगः ।	

॥ ध्यानम् ॥	
सिन्दूरारुण विग्रहां त्रिनयनां माणिक्यमौलि स्फुरत्	
तारा नायक शेखरां स्मितमुखी मापीन वक्षोरुहाम् ।	
पाणिभ्यामलिपूर्ण रत्न चषकं रक्तोत्पलं बिभ्रतीं	
सौम्यां रत्न घटस्थ रक्तचरणां ध्यायेत् परामम्बिकाम् ॥	

॥ अथ श्री ललिता सहस्रनाम स्तोत्रम् ॥	
ॐ श्रीमाता श्रीमहाराज्ञी श्रीमत्सिंहासनेश्वरी ।	
चिदग्निकुण्डसम्भूता देवकार्यसमुद्यता ॥ १॥	
उद्यद्भानुसहस्राभा चतुर्बाहुसमन्विता ।	
रागस्वरूपपाशाढ्या क्रोधाकाराङ्कुशोज्ज्वला ॥ २॥	
मनोरूपेक्षुकोदण्डा पञ्चतन्मात्रसायका ।	
निजारुणप्रभापूरमज्जद्ब्रह्माण्डमण्डला ॥ ३॥	
चम्पकाशोकपुन्नागसौगन्धिकलसत्कचा ।	
कुरुविन्दमणिश्रेणीकनत्कोटीरमण्डिता ॥ ४॥	
अष्टमीचन्द्रविभ्राजदलिकस्थलशोभिता ।	
मुखचन्द्रकलङ्काभमृगनाभिविशेषका ॥ ५॥	
वदनस्मरमाङ्गल्यगृहतोरणचिल्लिका ।	
वक्त्रलक्ष्मीपरीवाहचलन्मीनाभलोचना ॥ ६॥	
नवचम्पकपुष्पाभनासादण्डविराजिता ।	
ताराकान्तितिरस्कारिनासाभरणभासुरा ॥ ७॥	
कदम्बमञ्जरीक्ळिप्तकर्णपूरमनोहरा ।	
ताटङ्कयुगलीभूततपनोडुपमण्डला ॥ ८॥	
पद्मरागशिलादर्शपरिभाविकपोलभूः ।	
नवविद्रुमबिम्बश्रीन्यक्कारिरदनच्छदा ॥ ९॥ ओर् दशनच्छदा	
शुद्धविद्याङ्कुराकारद्विजपङ्क्तिद्वयोज्ज्वला ।	
कर्पूरवीटिकामोदसमाकर्षिदिगन्तरा ॥ १०॥	
निजसल्लापमाधुर्यविनिर्भर्त्सितकच्छपी । ओर् निजसंलाप	
मन्दस्मितप्रभापूरमज्जत्कामेशमानसा ॥ ११॥	
अनाकलितसादृश्यचिबुकश्रीविराजिता । ओर् चुबुकश्री	
कामेशबद्धमाङ्गल्यसूत्रशोभितकन्धरा ॥ १२॥	
कनकाङ्गदकेयूरकमनीयभुजान्विता ।	
रत्नग्रैवेयचिन्ताकलोलमुक्ताफलान्विता ॥ १३॥	
कामेश्वरप्रेमरत्नमणिप्रतिपणस्तनी ।	
नाभ्यालवालरोमालिलताफलकुचद्वयी ॥ १४॥	
लक्ष्यरोमलताधारतासमुन्नेयमध्यमा ।	
स्तनभारदलन्मध्यपट्टबन्धवलित्रया ॥ १५॥	
अरुणारुणकौसुम्भवस्त्रभास्वत्कटीतटी ।	
रत्नकिङ्किणिकारम्यरशनादामभूषिता ॥ १६॥	
कामेशज्ञातसौभाग्यमार्दवोरुद्वयान्विता ।	
माणिक्यमुकुटाकारजानुद्वयविराजिता ॥ १७॥	
इन्द्रगोपपरिक्षिप्तस्मरतूणाभजङ्घिका ।	
गूढगुल्फा कूर्मपृष्ठजयिष्णुप्रपदान्विता ॥ १८॥	
नखदीधितिसंछन्ननमज्जनतमोगुणा ।	
पदद्वयप्रभाजालपराकृतसरोरुहा ॥ १९॥	
सिञ्जानमणिमञ्जीरमण्डितश्रीपदाम्बुजा । ओर् शिञ्जान	
मरालीमन्दगमना महालावण्यशेवधिः ॥ २०॥	
सर्वारुणाऽनवद्याङ्गी सर्वाभरणभूषिता ।	
शिवकामेश्वराङ्कस्था शिवा स्वाधीनवल्लभा ॥ २१॥	
सुमेरुमध्यशृङ्गस्था श्रीमन्नगरनायिका ।	
चिन्तामणिगृहान्तस्था पञ्चब्रह्मासनस्थिता ॥ २२॥	
महापद्माटवीसंस्था कदम्बवनवासिनी ।	
सुधासागरमध्यस्था कामाक्षी कामदायिनी ॥ २३॥	
देवर्षिगणसंघातस्तूयमानात्मवैभवा ।	
भण्डासुरवधोद्युक्तशक्तिसेनासमन्विता ॥ २४॥	
सम्पत्करीसमारूढसिन्धुरव्रजसेविता ।	
अश्वारूढाधिष्ठिताश्वकोटिकोटिभिरावृता ॥ २५॥	
चक्रराजरथारूढसर्वायुधपरिष्कृता ।	
गेयचक्ररथारूढमन्त्रिणीपरिसेविता ॥ २६॥	
किरिचक्ररथारूढदण्डनाथापुरस्कृता ।	
ज्वालामालिनिकाक्षिप्तवह्निप्राकारमध्यगा ॥ २७॥	
भण्डसैन्यवधोद्युक्तशक्तिविक्रमहर्षिता ।	
नित्यापराक्रमाटोपनिरीक्षणसमुत्सुका ॥ २८॥	
भण्डपुत्रवधोद्युक्तबालाविक्रमनन्दिता ।	
मन्त्रिण्यम्बाविरचितविषङ्गवधतोषिता ॥ २९॥	
विशुक्रप्राणहरणवाराहीवीर्यनन्दिता ।	
कामेश्वरमुखालोककल्पितश्रीगणेश्वरा ॥ ३०॥	
महागणेशनिर्भिन्नविघ्नयन्त्रप्रहर्षिता ।	
भण्डासुरेन्द्रनिर्मुक्तशस्त्रप्रत्यस्त्रवर्षिणी ॥ ३१॥	
कराङ्गुलिनखोत्पन्ननारायणदशाकृतिः ।	
महापाशुपतास्त्राग्निनिर्दग्धासुरसैनिका ॥ ३२॥	
कामेश्वरास्त्रनिर्दग्धसभण्डासुरशून्यका ।	
ब्रह्मोपेन्द्रमहेन्द्रादिदेवसंस्तुतवैभवा ॥ ३३॥	
हरनेत्राग्निसंदग्धकामसञ्जीवनौषधिः ।	
श्रीमद्वाग्भवकूटैकस्वरूपमुखपङ्कजा ॥ ३४॥	
कण्ठाधःकटिपर्यन्तमध्यकूटस्वरूपिणी ।	
शक्तिकूटैकतापन्नकट्यधोभागधारिणी ॥ ३५॥	
मूलमन्त्रात्मिका मूलकूटत्रयकलेबरा ।	
कुलामृतैकरसिका कुलसंकेतपालिनी ॥ ३६॥	
कुलाङ्गना कुलान्तस्था कौलिनी कुलयोगिनी ।	
अकुला समयान्तस्था समयाचारतत्परा ॥ ३७॥	
मूलाधारैकनिलया ब्रह्मग्रन्थिविभेदिनी ।	
मणिपूरान्तरुदिता विष्णुग्रन्थिविभेदिनी ॥ ३८॥	
आज्ञाचक्रान्तरालस्था रुद्रग्रन्थिविभेदिनी ।	
सहस्राराम्बुजारूढा सुधासाराभिवर्षिणी ॥ ३९॥	
तडिल्लतासमरुचिः षट्चक्रोपरिसंस्थिता ।	
महाशक्तिः कुण्डलिनी बिसतन्तुतनीयसी ॥ ४०॥	
भवानी भावनागम्या भवारण्यकुठारिका ।	
भद्रप्रिया भद्रमूर्तिर् भक्तसौभाग्यदायिनी ॥ ४१॥	
भक्तिप्रिया भक्तिगम्या भक्तिवश्या भयापहा ।	
शाम्भवी शारदाराध्या शर्वाणी शर्मदायिनी ॥ ४२॥	
शाङ्करी श्रीकरी साध्वी शरच्चन्द्रनिभानना ।	
शातोदरी शान्तिमती निराधारा निरञ्जना ॥ ४३॥	
निर्लेपा निर्मला नित्या निराकारा निराकुला ।	
निर्गुणा निष्कला शान्ता निष्कामा निरुपप्लवा ॥ ४४॥	
नित्यमुक्ता निर्विकारा निष्प्रपञ्चा निराश्रया ।	
नित्यशुद्धा नित्यबुद्धा निरवद्या निरन्तरा ॥ ४५॥	
निष्कारणा निष्कलङ्का निरुपाधिर् निरीश्वरा ।	
नीरागा रागमथनी निर्मदा मदनाशिनी ॥ ४६॥	
निश्चिन्ता निरहंकारा निर्मोहा मोहनाशिनी ।	
निर्ममा ममताहन्त्री निष्पापा पापनाशिनी ॥ ४७॥	
निष्क्रोधा क्रोधशमनी निर्लोभा लोभनाशिनी ।	
निःसंशया संशयघ्नी निर्भवा भवनाशिनी ॥ ४८॥ ओर् निस्संशया	
निर्विकल्पा निराबाधा निर्भेदा भेदनाशिनी ।	
निर्नाशा मृत्युमथनी निष्क्रिया निष्परिग्रहा ॥ ४९॥	
निस्तुला नीलचिकुरा निरपाया निरत्यया ।	
दुर्लभा दुर्गमा दुर्गा दुःखहन्त्री सुखप्रदा ॥ ५०॥	
दुष्टदूरा दुराचारशमनी दोषवर्जिता ।	
सर्वज्ञा सान्द्रकरुणा समानाधिकवर्जिता ॥ ५१॥	
सर्वशक्तिमयी सर्वमङ्गला सद्गतिप्रदा ।	
सर्वेश्वरी सर्वमयी सर्वमन्त्रस्वरूपिणी ॥ ५२॥	
सर्वयन्त्रात्मिका सर्वतन्त्ररूपा मनोन्मनी ।	
माहेश्वरी महादेवी महालक्ष्मीर् मृडप्रिया ॥ ५३॥	
महारूपा महापूज्या महापातकनाशिनी ।	
महामाया महासत्त्वा महाशक्तिर् महारतिः ॥ ५४॥	
महाभोगा महैश्वर्या महावीर्या महाबला ।	
महाबुद्धिर् महासिद्धिर् महायोगेश्वरेश्वरी ॥ ५५॥	
महातन्त्रा महामन्त्रा महायन्त्रा महासना ।	
महायागक्रमाराध्या महाभैरवपूजिता ॥ ५६॥	
महेश्वरमहाकल्पमहाताण्डवसाक्षिणी ।	
महाकामेशमहिषी महात्रिपुरसुन्दरी ॥ ५७॥	
चतुःषष्ट्युपचाराढ्या चतुःषष्टिकलामयी ।	
महाचतुःषष्टिकोटियोगिनीगणसेविता ॥ ५८॥	
मनुविद्या चन्द्रविद्या चन्द्रमण्डलमध्यगा ।	
चारुरूपा चारुहासा चारुचन्द्रकलाधरा ॥ ५९॥	
चराचरजगन्नाथा चक्रराजनिकेतना ।	
पार्वती पद्मनयना पद्मरागसमप्रभा ॥ ६०॥	
पञ्चप्रेतासनासीना पञ्चब्रह्मस्वरूपिणी ।	
चिन्मयी परमानन्दा विज्ञानघनरूपिणी ॥ ६१॥	
ध्यानध्यातृध्येयरूपा धर्माधर्मविवर्जिता ।	
विश्वरूपा जागरिणी स्वपन्ती तैजसात्मिका ॥ ६२॥	
सुप्ता प्राज्ञात्मिका तुर्या सर्वावस्थाविवर्जिता ।	
सृष्टिकर्त्री ब्रह्मरूपा गोप्त्री गोविन्दरूपिणी ॥ ६३॥	
संहारिणी रुद्ररूपा तिरोधानकरीश्वरी ।	
सदाशिवाऽनुग्रहदा पञ्चकृत्यपरायणा ॥ ६४॥	
भानुमण्डलमध्यस्था भैरवी भगमालिनी ।	
पद्मासना भगवती पद्मनाभसहोदरी ॥ ६५॥	
उन्मेषनिमिषोत्पन्नविपन्नभुवनावली ।	
सहस्रशीर्षवदना सहस्राक्षी सहस्रपात् ॥ ६६॥	
आब्रह्मकीटजननी वर्णाश्रमविधायिनी ।	
निजाज्ञारूपनिगमा पुण्यापुण्यफलप्रदा ॥ ६७॥	
श्रुतिसीमन्तसिन्दूरीकृतपादाब्जधूलिका ।	
सकलागमसन्दोहशुक्तिसम्पुटमौक्तिका ॥ ६८॥	
पुरुषार्थप्रदा पूर्णा भोगिनी भुवनेश्वरी ।	
अम्बिकाऽनादिनिधना हरिब्रह्मेन्द्रसेविता ॥ ६९॥	
नारायणी नादरूपा नामरूपविवर्जिता ।	
ह्रींकारी ह्रीमती हृद्या हेयोपादेयवर्जिता ॥ ७०॥	
राजराजार्चिता राज्ञी रम्या राजीवलोचना ।	
रञ्जनी रमणी रस्या रणत्किङ्किणिमेखला ॥ ७१॥	
रमा राकेन्दुवदना रतिरूपा रतिप्रिया ।	
रक्षाकरी राक्षसघ्नी रामा रमणलम्पटा ॥ ७२॥	
काम्या कामकलारूपा कदम्बकुसुमप्रिया ।	
कल्याणी जगतीकन्दा करुणारससागरा ॥ ७३॥	
कलावती कलालापा कान्ता कादम्बरीप्रिया ।	
वरदा वामनयना वारुणीमदविह्वला ॥ ७४॥	
विश्वाधिका वेदवेद्या विन्ध्याचलनिवासिनी ।	
विधात्री वेदजननी विष्णुमाया विलासिनी ॥ ७५॥	
क्षेत्रस्वरूपा क्षेत्रेशी क्षेत्रक्षेत्रज्ञपालिनी ।	
क्षयवृद्धिविनिर्मुक्ता क्षेत्रपालसमर्चिता ॥ ७६॥	
विजया विमला वन्द्या वन्दारुजनवत्सला ।	
वाग्वादिनी वामकेशी वह्निमण्डलवासिनी ॥ ७७॥	
भक्तिमत्कल्पलतिका पशुपाशविमोचिनी ।	
संहृताशेषपाषण्डा सदाचारप्रवर्तिका ॥ ७८॥ ओर् पाखण्डा	
तापत्रयाग्निसन्तप्तसमाह्लादनचन्द्रिका ।	
तरुणी तापसाराध्या तनुमध्या तमोऽपहा ॥ ७९॥	
चितिस्तत्पदलक्ष्यार्था चिदेकरसरूपिणी ।	
स्वात्मानन्दलवीभूतब्रह्माद्यानन्दसन्ततिः ॥ ८०॥	
परा प्रत्यक्चितीरूपा पश्यन्ती परदेवता ।	
मध्यमा वैखरीरूपा भक्तमानसहंसिका ॥ ८१॥	
कामेश्वरप्राणनाडी कृतज्ञा कामपूजिता ।	
शृङ्गाररससम्पूर्णा जया जालन्धरस्थिता ॥ ८२॥	
ओड्याणपीठनिलया बिन्दुमण्डलवासिनी ।	
रहोयागक्रमाराध्या रहस्तर्पणतर्पिता ॥ ८३॥	
सद्यःप्रसादिनी विश्वसाक्षिणी साक्षिवर्जिता ।	
षडङ्गदेवतायुक्ता षाड्गुण्यपरिपूरिता ॥ ८४॥	
नित्यक्लिन्ना निरुपमा निर्वाणसुखदायिनी ।	
नित्याषोडशिकारूपा श्रीकण्ठार्धशरीरिणी ॥ ८५॥	
प्रभावती प्रभारूपा प्रसिद्धा परमेश्वरी ।	
मूलप्रकृतिर् अव्यक्ता व्यक्ताव्यक्तस्वरूपिणी ॥ ८६॥	
व्यापिनी विविधाकारा विद्याविद्यास्वरूपिणी ।	
महाकामेशनयनकुमुदाह्लादकौमुदी ॥ ८७॥	
भक्तहार्दतमोभेदभानुमद्भानुसन्ततिः ।	
शिवदूती शिवाराध्या शिवमूर्तिः शिवङ्करी ॥ ८८॥	
शिवप्रिया शिवपरा शिष्टेष्टा शिष्टपूजिता ।	
अप्रमेया स्वप्रकाशा मनोवाचामगोचरा ॥ ८९॥	
चिच्छक्तिश् चेतनारूपा जडशक्तिर् जडात्मिका ।	
गायत्री व्याहृतिः सन्ध्या द्विजबृन्दनिषेविता ॥ ९०॥	
तत्त्वासना तत्त्वमयी पञ्चकोशान्तरस्थिता ।	
निःसीममहिमा नित्ययौवना मदशालिनी ॥ ९१॥ ओर् निस्सीम	
मदघूर्णितरक्ताक्षी मदपाटलगण्डभूः ।	
चन्दनद्रवदिग्धाङ्गी चाम्पेयकुसुमप्रिया ॥ ९२॥	
कुशला कोमलाकारा कुरुकुल्ला कुलेश्वरी ।	
कुलकुण्डालया कौलमार्गतत्परसेविता ॥ ९३॥	
कुमारगणनाथाम्बा तुष्टिः पुष्टिर् मतिर् धृतिः ।	
शान्तिः स्वस्तिमती कान्तिर् नन्दिनी विघ्ननाशिनी ॥ ९४॥	
तेजोवती त्रिनयना लोलाक्षीकामरूपिणी ।	
मालिनी हंसिनी माता मलयाचलवासिनी ॥ ९५॥	
सुमुखी नलिनी सुभ्रूः शोभना सुरनायिका ।	
कालकण्ठी कान्तिमती क्षोभिणी सूक्ष्मरूपिणी ॥ ९६॥	
वज्रेश्वरी वामदेवी वयोऽवस्थाविवर्जिता ।	
सिद्धेश्वरी सिद्धविद्या सिद्धमाता यशस्विनी ॥ ९७॥	
विशुद्धिचक्रनिलयाऽऽरक्तवर्णा त्रिलोचना ।	
खट्वाङ्गादिप्रहरणा वदनैकसमन्विता ॥ ९८॥	
पायसान्नप्रिया त्वक्स्था पशुलोकभयङ्करी ।	
अमृतादिमहाशक्तिसंवृता डाकिनीश्वरी ॥ ९९॥	
अनाहताब्जनिलया श्यामाभा वदनद्वया ।	
दंष्ट्रोज्ज्वलाऽक्षमालादिधरा रुधिरसंस्थिता ॥ १००॥	
कालरात्र्यादिशक्त्यौघवृता स्निग्धौदनप्रिया ।	
महावीरेन्द्रवरदा राकिण्यम्बास्वरूपिणी ॥ १०१॥	
मणिपूराब्जनिलया वदनत्रयसंयुता ।	
वज्रादिकायुधोपेता डामर्यादिभिरावृता ॥ १०२॥	
रक्तवर्णा मांसनिष्ठा गुडान्नप्रीतमानसा ।	
समस्तभक्तसुखदा लाकिन्यम्बास्वरूपिणी ॥ १०३॥	
स्वाधिष्ठानाम्बुजगता चतुर्वक्त्रमनोहरा ।	
शूलाद्यायुधसम्पन्ना पीतवर्णाऽतिगर्विता ॥ १०४॥	
मेदोनिष्ठा मधुप्रीता बन्धिन्यादिसमन्विता ।	
दध्यन्नासक्तहृदया काकिनीरूपधारिणी ॥ १०५॥	
मूलाधाराम्बुजारूढा पञ्चवक्त्राऽस्थिसंस्थिता ।	
अङ्कुशादिप्रहरणा वरदादिनिषेविता ॥ १०६॥	
मुद्गौदनासक्तचित्ता साकिन्यम्बास्वरूपिणी ।	
आज्ञाचक्राब्जनिलया शुक्लवर्णा षडानना ॥ १०७॥	
मज्जासंस्था हंसवतीमुख्यशक्तिसमन्विता ।	
हरिद्रान्नैकरसिका हाकिनीरूपधारिणी ॥ १०८॥	
सहस्रदलपद्मस्था सर्ववर्णोपशोभिता ।	
सर्वायुधधरा शुक्लसंस्थिता सर्वतोमुखी ॥ १०९॥	
सर्वौदनप्रीतचित्ता याकिन्यम्बास्वरूपिणी ।	
स्वाहा स्वधाऽमतिर् मेधा श्रुतिः स्मृतिर् अनुत्तमा ॥ ११०॥	
पुण्यकीर्तिः पुण्यलभ्या पुण्यश्रवणकीर्तना ।	
पुलोमजार्चिता बन्धमोचनी बन्धुरालका ॥ १११॥ ओर् मोचनी	
बर्बरालका	
विमर्शरूपिणी विद्या वियदादिजगत्प्रसूः ।	
सर्वव्याधिप्रशमनी सर्वमृत्युनिवारिणी ॥ ११२॥	
अग्रगण्याऽचिन्त्यरूपा कलिकल्मषनाशिनी ।	
कात्यायनी कालहन्त्री कमलाक्षनिषेविता ॥ ११३॥	
ताम्बूलपूरितमुखी दाडिमीकुसुमप्रभा ।	
मृगाक्षी मोहिनी मुख्या मृडानी मित्ररूपिणी ॥ ११४॥	
नित्यतृप्ता भक्तनिधिर् नियन्त्री निखिलेश्वरी ।	
मैत्र्यादिवासनालभ्या महाप्रलयसाक्षिणी ॥ ११५॥	
परा शक्तिः परा निष्ठा प्रज्ञानघनरूपिणी ।	
माध्वीपानालसा मत्ता मातृकावर्णरूपिणी ॥ ११६॥	
महाकैलासनिलया मृणालमृदुदोर्लता ।	
महनीया दयामूर्तिर् महासाम्राज्यशालिनी ॥ ११७॥	
आत्मविद्या महाविद्या श्रीविद्या कामसेविता ।	
श्रीषोडशाक्षरीविद्या त्रिकूटा कामकोटिका ॥ ११८॥	
कटाक्षकिङ्करीभूतकमलाकोटिसेविता ।	
शिरःस्थिता चन्द्रनिभा भालस्थेन्द्रधनुःप्रभा ॥ ११९॥	
हृदयस्था रविप्रख्या त्रिकोणान्तरदीपिका ।	
दाक्षायणी दैत्यहन्त्री दक्षयज्ञविनाशिनी ॥ १२०॥	
दरान्दोलितदीर्घाक्षी दरहासोज्ज्वलन्मुखी ।	
गुरुमूर्तिर् गुणनिधिर् गोमाता गुहजन्मभूः ॥ १२१॥	
देवेशी दण्डनीतिस्था दहराकाशरूपिणी ।	
प्रतिपन्मुख्यराकान्ततिथिमण्डलपूजिता ॥ १२२॥	
कलात्मिका कलानाथा काव्यालापविनोदिनी । ओर् विमोदिनी	
सचामररमावाणीसव्यदक्षिणसेविता ॥ १२३॥	
आदिशक्तिर् अमेयाऽऽत्मा परमा पावनाकृतिः ।	
अनेककोटिब्रह्माण्डजननी दिव्यविग्रहा ॥ १२४॥	
क्लींकारी केवला गुह्या कैवल्यपददायिनी ।	
त्रिपुरा त्रिजगद्वन्द्या त्रिमूर्तिस् त्रिदशेश्वरी ॥ १२५॥	
त्र्यक्षरी दिव्यगन्धाढ्या सिन्दूरतिलकाञ्चिता ।	
उमा शैलेन्द्रतनया गौरी गन्धर्वसेविता ॥ १२६॥	
विश्वगर्भा स्वर्णगर्भा वरदा वागधीश्वरी ।	
ध्यानगम्याऽपरिच्छेद्या ज्ञानदा ज्ञानविग्रहा ॥ १२७॥	
सर्ववेदान्तसंवेद्या सत्यानन्दस्वरूपिणी ।	
लोपामुद्रार्चिता लीलाक्ळिप्तब्रह्माण्डमण्डला ॥ १२८॥	
अदृश्या दृश्यरहिता विज्ञात्री वेद्यवर्जिता ।	
योगिनी योगदा योग्या योगानन्दा युगन्धरा ॥ १२९॥	
इच्छाशक्तिज्ञानशक्तिक्रियाशक्तिस्वरूपिणी ।	
सर्वाधारा सुप्रतिष्ठा सदसद्रूपधारिणी ॥ १३०॥	
अष्टमूर्तिर् अजाजैत्री लोकयात्राविधायिनी । ओर् अजाजेत्री	
एकाकिनी भूमरूपा निर्द्वैता द्वैतवर्जिता ॥ १३१॥	
अन्नदा वसुदा वृद्धा ब्रह्मात्मैक्यस्वरूपिणी ।	
बृहती ब्राह्मणी ब्राह्मी ब्रह्मानन्दा बलिप्रिया ॥ १३२॥	
भाषारूपा बृहत्सेना भावाभावविवर्जिता ।	
सुखाराध्या शुभकरी शोभना सुलभा गतिः ॥ १३३॥	
राजराजेश्वरी राज्यदायिनी राज्यवल्लभा ।	
राजत्कृपा राजपीठनिवेशितनिजाश्रिता ॥ १३४॥	
राज्यलक्ष्मीः कोशनाथा चतुरङ्गबलेश्वरी ।	
साम्राज्यदायिनी सत्यसन्धा सागरमेखला ॥ १३५॥	
दीक्षिता दैत्यशमनी सर्वलोकवशङ्करी ।	
सर्वार्थदात्री सावित्री सच्चिदानन्दरूपिणी ॥ १३६॥	
देशकालापरिच्छिन्ना सर्वगा सर्वमोहिनी ।	
सरस्वती शास्त्रमयी गुहाम्बा गुह्यरूपिणी ॥ १३७॥	
सर्वोपाधिविनिर्मुक्ता सदाशिवपतिव्रता ।	
सम्प्रदायेश्वरी साध्वी गुरुमण्डलरूपिणी ॥ १३८॥	
कुलोत्तीर्णा भगाराध्या माया मधुमती मही ।	
गणाम्बा गुह्यकाराध्या कोमलाङ्गी गुरुप्रिया ॥ १३९॥	
स्वतन्त्रा सर्वतन्त्रेशी दक्षिणामूर्तिरूपिणी ।	
सनकादिसमाराध्या शिवज्ञानप्रदायिनी ॥ १४०॥	
चित्कलाऽऽनन्दकलिका प्रेमरूपा प्रियङ्करी ।	
नामपारायणप्रीता नन्दिविद्या नटेश्वरी ॥ १४१॥	
मिथ्याजगदधिष्ठाना मुक्तिदा मुक्तिरूपिणी ।	
लास्यप्रिया लयकरी लज्जा रम्भादिवन्दिता ॥ १४२॥	
भवदावसुधावृष्टिः पापारण्यदवानला ।	
दौर्भाग्यतूलवातूला जराध्वान्तरविप्रभा ॥ १४३॥	
भाग्याब्धिचन्द्रिका भक्तचित्तकेकिघनाघना ।	
रोगपर्वतदम्भोलिर् मृत्युदारुकुठारिका ॥ १४४॥	
महेश्वरी महाकाली महाग्रासा महाशना ।	
अपर्णा चण्डिका चण्डमुण्डासुरनिषूदिनी ॥ १४५॥	
क्षराक्षरात्मिका सर्वलोकेशी विश्वधारिणी ।	
त्रिवर्गदात्री सुभगा त्र्यम्बका त्रिगुणात्मिका ॥ १४६॥	
स्वर्गापवर्गदा शुद्धा जपापुष्पनिभाकृतिः ।	
ओजोवती द्युतिधरा यज्ञरूपा प्रियव्रता ॥ १४७॥	
दुराराध्या दुराधर्षा पाटलीकुसुमप्रिया ।	
महती मेरुनिलया मन्दारकुसुमप्रिया ॥ १४८॥	
वीराराध्या विराड्रूपा विरजा विश्वतोमुखी ।	
प्रत्यग्रूपा पराकाशा प्राणदा प्राणरूपिणी ॥ १४९॥	
मार्ताण्डभैरवाराध्या मन्त्रिणीन्यस्तराज्यधूः । ओर् मार्तण्ड	
त्रिपुरेशी जयत्सेना निस्त्रैगुण्या परापरा ॥ १५०॥	
सत्यज्ञानानन्दरूपा सामरस्यपरायणा ।	
कपर्दिनी कलामाला कामधुक् कामरूपिणी ॥ १५१॥	
कलानिधिः काव्यकला रसज्ञा रसशेवधिः ।	
पुष्टा पुरातना पूज्या पुष्करा पुष्करेक्षणा ॥ १५२॥	
परंज्योतिः परंधाम परमाणुः परात्परा ।	
पाशहस्ता पाशहन्त्री परमन्त्रविभेदिनी ॥ १५३॥	
मूर्ताऽमूर्ताऽनित्यतृप्ता मुनिमानसहंसिका ।	
सत्यव्रता सत्यरूपा सर्वान्तर्यामिनी सती ॥ १५४॥	
ब्रह्माणी ब्रह्मजननी बहुरूपा बुधार्चिता ।	
प्रसवित्री प्रचण्डाऽऽज्ञा प्रतिष्ठा प्रकटाकृतिः ॥ १५५॥	
प्राणेश्वरी प्राणदात्री पञ्चाशत्पीठरूपिणी ।	
विशृङ्खला विविक्तस्था वीरमाता वियत्प्रसूः ॥ १५६॥	
मुकुन्दा मुक्तिनिलया मूलविग्रहरूपिणी ।	
भावज्ञा भवरोगघ्नी भवचक्रप्रवर्तिनी ॥ १५७॥	
छन्दःसारा शास्त्रसारा मन्त्रसारा तलोदरी ।	
उदारकीर्तिर् उद्दामवैभवा वर्णरूपिणी ॥ १५८॥	
जन्ममृत्युजरातप्तजनविश्रान्तिदायिनी ।	
सर्वोपनिषदुद्घुष्टा शान्त्यतीतकलात्मिका ॥ १५९॥	
गम्भीरा गगनान्तस्था गर्विता गानलोलुपा ।	
कल्पनारहिता काष्ठाऽकान्ता कान्तार्धविग्रहा ॥ १६०॥	
कार्यकारणनिर्मुक्ता कामकेलितरङ्गिता ।	
कनत्कनकताटङ्का लीलाविग्रहधारिणी ॥ १६१॥	
अजा क्षयविनिर्मुक्ता मुग्धा क्षिप्रप्रसादिनी ।	
अन्तर्मुखसमाराध्या बहिर्मुखसुदुर्लभा ॥ १६२॥	
त्रयी त्रिवर्गनिलया त्रिस्था त्रिपुरमालिनी ।	
निरामया निरालम्बा स्वात्मारामा सुधासृतिः ॥ १६३॥ ओर् सुधास्रुतिः	
संसारपङ्कनिर्मग्नसमुद्धरणपण्डिता ।	
यज्ञप्रिया यज्ञकर्त्री यजमानस्वरूपिणी ॥ १६४॥	
धर्माधारा धनाध्यक्षा धनधान्यविवर्धिनी ।	
विप्रप्रिया विप्ररूपा विश्वभ्रमणकारिणी ॥ १६५॥	
विश्वग्रासा विद्रुमाभा वैष्णवी विष्णुरूपिणी ।	
अयोनिर् योनिनिलया कूटस्था कुलरूपिणी ॥ १६६॥	
वीरगोष्ठीप्रिया वीरा नैष्कर्म्या नादरूपिणी ।	
विज्ञानकलना कल्या विदग्धा बैन्दवासना ॥ १६७॥	
तत्त्वाधिका तत्त्वमयी तत्त्वमर्थस्वरूपिणी ।	
सामगानप्रिया सौम्या सदाशिवकुटुम्बिनी ॥ १६८॥ ओर् सोम्या	
सव्यापसव्यमार्गस्था सर्वापद्विनिवारिणी ।	
स्वस्था स्वभावमधुरा धीरा धीरसमर्चिता ॥ १६९॥	
चैतन्यार्घ्यसमाराध्या चैतन्यकुसुमप्रिया ।	
सदोदिता सदातुष्टा तरुणादित्यपाटला ॥ १७०॥	
दक्षिणादक्षिणाराध्या दरस्मेरमुखाम्बुजा ।	
कौलिनीकेवलाऽनर्घ्यकैवल्यपददायिनी ॥ १७१॥	
स्तोत्रप्रिया स्तुतिमती श्रुतिसंस्तुतवैभवा ।	
मनस्विनी मानवती महेशी मङ्गलाकृतिः ॥ १७२॥	
विश्वमाता जगद्धात्री विशालाक्षी विरागिणी ।	
प्रगल्भा परमोदारा परामोदा मनोमयी ॥ १७३॥	
व्योमकेशी विमानस्था वज्रिणी वामकेश्वरी ।	
पञ्चयज्ञप्रिया पञ्चप्रेतमञ्चाधिशायिनी ॥ १७४॥	
पञ्चमी पञ्चभूतेशी पञ्चसंख्योपचारिणी ।	
शाश्वती शाश्वतैश्वर्या शर्मदा शम्भुमोहिनी ॥ १७५॥	
धरा धरसुता धन्या धर्मिणी धर्मवर्धिनी ।	
लोकातीता गुणातीता सर्वातीता शमात्मिका ॥ १७६॥	
बन्धूककुसुमप्रख्या बाला लीलाविनोदिनी ।	
सुमङ्गली सुखकरी सुवेषाढ्या सुवासिनी ॥ १७७॥	
सुवासिन्यर्चनप्रीताऽऽशोभना शुद्धमानसा ।	
बिन्दुतर्पणसन्तुष्टा पूर्वजा त्रिपुराम्बिका ॥ १७८॥	
दशमुद्रासमाराध्या त्रिपुराश्रीवशङ्करी ।	
ज्ञानमुद्रा ज्ञानगम्या ज्ञानज्ञेयस्वरूपिणी ॥ १७९॥	
योनिमुद्रा त्रिखण्डेशी त्रिगुणाम्बा त्रिकोणगा ।	
अनघाऽद्भुतचारित्रा वाञ्छितार्थप्रदायिनी ॥ १८०॥	
अभ्यासातिशयज्ञाता षडध्वातीतरूपिणी ।	
अव्याजकरुणामूर्तिर् अज्ञानध्वान्तदीपिका ॥ १८१॥	
आबालगोपविदिता सर्वानुल्लङ्घ्यशासना ।	
श्रीचक्रराजनिलया श्रीमत्त्रिपुरसुन्दरी ॥ १८२॥	
श्रीशिवा शिवशक्त्यैक्यरूपिणी ललिताम्बिका ।	
एवं श्रीललिता देव्या नाम् नां साहस्रकं जगुः ।	
॥ इति श्री ब्रह्माण्ड पुराणे उत्तरखण्डे श्री हयग्रीवागस्त्यसंवादे	
श्रीललिता सहस्रनाम स्तोत्र कथनं सम्पूर्णम् ॥